Document ID: /roh_data/filtered/fineweb-2-filterrobots_roh.jsonl.gz/53277

E conciò ais dit tuot que chi quanto noss' istoria ho da che fer culla vita militera e politica da quell' epoca; perche adüand il evenimaints chi succedittan quella vouta nel muond nun avettans oter scopo cu quel, d'arriver alla conclusiun, cha nel an, da quel as tratta (supponin cha que saja l'an 1805) dominaiva aunch' in Spagna l'antic reginem in tuottas sferas della vita publica e privata, sco scha in mez da tauntas noviteds, mutaziuns e revoluziuns las Pireneas s'avessan convertidas in üna seguonda müragla della China.
II.
Cu cha la glieud vivaiva da quel temp.
In Andalusia per ex. (e precisamaing in üna citted d'Andalusia arrivet qua cha gniss ad udir) la glieud inavaunt continuaiva ad alver fich a bun' ura; giand in baselgia alla prüma messa, eir scha non eira di da pönitenza; cruschinand allas 9 ün ov cot ed üna coppa d'tschigulatta con biscuttins; giantand dall' üna allas duos zieva mezdi con minestra, charn e sulvatschina, sch'and eira, uschigliö eir be cun minestra e charn ed ünguott' oter; fand lur sonet zieva gianter; spassegiand pü tard per la champagna; giand al rosari traunter di e not alla respettiva parochia; pigliand allura darcho la tschigulatta con biscuttins; assistind las persunas da rango alla conversaziun del corregidor, del decan e del nöbel chi residiaiva nel lö; as retrand a chesa al sain da not, serrand la porta aunz cha'l sain batta l'ultim ton; tschnand salatta cols vanzets